የኢትዮ ጅቡቲ ባቡር ሰራተኞችን የኮሮና ቫይረስ ተጋላጭነት ለመቀነስ እየተሰራ መሆኑ ተገለጸ
አዲስ አበባ፦ የኢትዮ ጅቡቲ ባቡር ትራንስፖርት አክሲዮን ማህበር ሠራተኞችን የኮሮና ቫይረስ ተጋላጭነት ለመቀነስ እየሰራ መሆኑን አክሲዮን ማህበሩ አስታወቀ፡፡
የማህበሩ ዋና ዳይሬክተር ኢንጂነር ጥላሁን ፋርካ ለአዲስ ዘመን ጋዜጣ እንደገለጹት፤ የኮሮና ቫይረስ ተጋላጭነት በከፍተኛ ሁኔታ ለመቀነስ ከዚህ ቀደም ሹፌር፣ ረዳትና አጃቢ የፌዴራል ፖሊስ አባላት በጋቢና ይቀመጡ የነበረውን በማስቀረት ጠንካራ የመከላከል ሥራ በመሰራቱ እስካሁን ምንም ያጋጠመ ችግር የለም ፡፡
አክሲዮን ማህበሩ በአሁኑ ወቅት እየሰጠ ያለው አገልግሎት ጭነት ብቻ ቢሆንም ሾፌሮች፣ ረዳቶችና ሌሎችም ሰራተኞች ስለሚይዝ ሁሉም ወደ ስራ ከመግባታቸው በፊት ሙቀታቸው እንዲለካ ፤ በሽታውን ለመከላከል የሚያግዙ የንጽህና መሳሪያዎችን በበቂ ሁኔታ እንዲጠቀሙ ፤ ባቡሩ ለጉዞ ሲዘጋጅና ጉዞውን አጠናቅቆ ሲመለስ በኬሚካል የማጽዳት ስራዎች እንዲሰሩ እየተደረገ መሆኑን ዋና ዳይሬክተሩ ጠቁመዋል፡፡
ባቡሩ ከአዲስ አበባ ተነስቶ ድሬዳዋ እንዲሁም ጅቡቲ እስከሚደርስ ድረስ 16 ያህል ጣቢያዎች አሉት ያሉት ዋና ዳይሬክተሩ፤ እነዚህ ጣቢያዎች በሙሉ ሰራተኞች ያሉባቸው ስለሆኑ የተለያዩ የጥንቃቄ ተግባራት እንደሚከናወኑ፤ ከቅርብ ጊዜ ወዲህ ደግሞ ጅቡቲ ድንበሯን ወይም የባቡር መግቢያዋን ስለዘጋች የመንገደኞች ምልልስ በመቋረጡ በሽታውን ለመከላከል ከፍተኛ አስተዋጽኦ ማበርከቱን አስረድተዋል፡፡ 
የኮሮና ቫይረስ በተለይም ከጅቡቲ ጋር የቅርብ ግንኙነት ባላት ድሬዳዋ ላይ ስጋት በመደቀኑ እንደ ጅቡቲ ሁሉ ወደ ድሬዳዋ የሚደረግ የባቡር ትራንስፖርት አገልግሎት እንደሌለ ጨምረው ተናግረዋል፡፡ 
የባቡሩ ተግባር የጭነት አገልግሎትን በተሻለ ሁኔታ ማመላለስ በመሆኑና ሰዎችን ባለማጓጓዙ በገቢው ላይ የሚያሳድረው ተጽዕኖ አይኖርም ያሉት ዋና ዳይሬክተሩ፤ ቀደም ሲል ከነበረው ያላነሰ የጭነት እንቅስቃሴ በመኖሩ በገቢ በኩል ያጋጠመ ጉድለት እንደሌለም ጠቁመዋል፡፡
ዋና ዳይሬክተሩ የባቡር ትራንስፖርትን ተጠቅሞ እቃዎችን ከቦታ ቦታ ማጓጓዝ በሽታው እንዳይስፋፋ በከፍተኛ ሁኔታ እንደሚረዳ፤ በአንድ ባቡር በ53 ፉርጎ 10 ሰዎች ብቻ በሥራ ላይ ስለሚሰማሩ ማህበራዊ ርቀትን ጠብቆ ራስን በተገቢው ሁኔታ ከበሽታው ለመከላከል የባቡር ትራንስፖርት ጠቃሚ መሆኑን አስረድተዋል፡፡
አዲስ ዘመን ግንቦት 12/2012እፀገነት አክሊሉ